Ramaphosa: ‘Tyd vir praat is verby’Pres. Cyril Ramaphosa (Foto; David Ritchie/ANA) Pres. Cyril Ramaphosa het Saterdag gesê Suid-Afrikaners is moeg daarvoor dat sakeondernemings in die land deur ŉ minderheid bestuur word. Ramaphosa het die uitlatings tydens die bekendstelling van sy “Thuma Mina” (Stuur my)- veldtog in Stanger, noord van Durban, gemaak. “Mense is moeg daarvoor dat sakeondernemings in ons land deur ŉ minderheid bestuur word. Ons eie mense moet hul sakeondernemings bestuur en ons sal hulle bemagtig om dit te doen,” het hy gesê. Ramaphosa het ook gesê die regering werk baie hard daaraan dat swart mense “ernstige sakelui” word. “Ons wil hê hulle moet sakeondernemings bestuur en ander in diens neem. Ons wil hê radikale ekonomiese bemagtiging en transformasie moet aan die orde van die dag wees,” het hy gesê nadat hy titelaktes uitgedeel het in die Stanger-omgewing. Oor die aktes het hy gesê die ANC is nou betrokke in ŉ reuseprojek om mense se menswaardigheid aan hulle terug te gee deur aan hulle titelaktes en grond te gee. “Ons verbind ons volledig daartoe. Ons mense se menswaardigheid is aan’t skerwe geskiet deur die apartheidsregering.” Ramaphosa het gesê die tyd vir slagspreuke is nou verby. “Ons gaan grond vir ons mense gee.”